Glykabel-val: ‘Lang pad lê nog voor’Carmen Botha. Foto: Verskaf Gerna, Carmen (13) se ma, het Donderdag aan Maroela Media gesê sy is baie verlig dat haar dogter reeds soveel herstel het. “Ons weet daar lê nog ŉ baie lang pad voor, maar ons is klaar besig om vorentoe te beweeg, treetjie vir treetjie,” het sy gesê. Maroela Media het vroeër berig Carmen is verlede Donderdag in ŉ kritieke toestand na die hospitaal gehaas, nadat sy 15 meter ver van ŉ glykabel (foefie slide) geval het. Carmen was ten tyde van die voorval saam met haar klasmaats op ŉ skoolkamp by ŉ avontuursentrum buite Brits in Noordwes. “Sy is steeds gekoppel aan die masjien wat haar hart en longe se funksies verrig, maar sy is wakker en kan met haar kop wys ja of nee en haar skouers optrek as sy nie iets weet nie. Sy het vroeër vandeesweek vir my die wagwoord vir haar rekenaartablet met haar vingers gewys,” het Gerna gesê. “Sy is dus by haar volle positiewe en weet wat om haar aangaan.” Volgens Gerna kan Carmen glad nie die ongeluk onthou nie, maar sy onthou wel dat sy by ŉ kamp was. “Ek dink dit is haar brein wat die ervaring net uitblok as ŉ beskermingsmeganisme.” Sy het gesê Carmen is tog baie emosioneel en word daagliks deur ŉ kliniese sielkundige besoek wat haar help om die ervaring te verwerk. Gerna vertel hulle sê elke dag vir Carmen watter dag dit is en vertel van die alledaagse gebeure buite die hospitaal om te verseker dat sy nie tred met realiteit en “’n stuk van haar lewe” verloor nie. Intussen ontvang die gesin ondersteuning, boodskappe en gebede vanuit alle oorde. “Toe ek nou die aand tuiskom, was my vrieskas vol kos. Mense het vir ons tydskrifte, boeke en bottels water afgelaai om saam te neem hospitaal toe. Selfs sakkies met R5-munte in vir die verversingsmasjien en parkering. Dit is net ongelooflik, daar is nie woorde nie,” het sy gesê. “Wanneer ons eendag deur hierdie ding is, dink ek sal ek baie goeie ondersteuning vir mense in soortgelyke situasies kan gee, want ek weet nou hoe moeilik dit is en wat dit vereis om deur so iets te kom.” Carmen sal na verwagting volgende week ŉ operasie ondergaan om haar gebreekte rugwerwels te herstel.